Man vas by Tzaneen toe polisie afkom op wapens | Netwerk24
Deur Marietie Louw-Carstens 05 Desember 2019 14:37
Die wapens waarop die polisie in Limpopo buite Tzaneen beslag gelê het. Foto: SAPD
Brig. Motlafela Mojapelo, polisiewoordvoerder, sê die wapens is Woensdagmiddag in 'n huis in die Mokomotji-nedersetting in Maake, buite Tzaneen, gekry.
'n Man is in hegtenis geneem in die huis waar die wapens gevind is. Die 26-jarige man sal eersdaags op 'n aanklag van die besit van ongelisensieerde vuurwapens in die landdroshof in Tzaneen verskyn.
Die polisie het beslag gelê op 'n AK47-aanvalsgeweer, twee R5-gewere en 'n 9 mm-pistool. Daar was ook nege vol magasyne vir die AK47.
Die aanvalsgewere en ammunisie waarop die polisie in 'n huis buite Tzaneen in Limpopo beslag gelê het.Foto: SAPD
Mojapelo sê hulle het ook afgekom op ammunisie, 'n polisie-glimbaadjie en twee stelle swart handskoene. Daar was ook 'n plofstoftoestel en 'n battery.
Ballistiese toetse sal gedoen word om vas te stel of die wapens voorheen in misdrywe gebruik is.
Intussen is niemand nog in hegtenis geneem ná Vrydag se transitorooftog net buite Tzaneen nie.
Twee veiligheidswagte van SBV is lig beseer toe hulle laatmiddag op die R36 in die Nkowankowa-gebied deur 'n onbekende hoeveelheid gewapende mans oorval is.
Die veiligheidswagte is met wapens aangehou terwyl van die rowers die geldwa met plofstof opgeblaas het. Hulle het 'n pistool van een van die wagte gesteel en met 'n onbekende bedrag geld gevlug.